Olimpiese Spele: Luvo spring silwer losLuvo Manyonga kort nadat hy ‘n silwermedalje by die 2016 Olimpiese Spele in Rio verower het. Foto: AP Photo/Martin Meissner Manyonga was met ŉ sprong van 8,37 m net ŉ kortkop agter die Amerikaner Jeff Henderson wat met ŉ sprong van 8,38 m met die goud weggestap het. Die Brit Greg Rutherford het met ŉ sprong van 8,29 m die bronsmedalje verower. Media wêreldwyd het gegons oor Manyonga se “sprokiesverhaal-oorwinning” en sy verhaal met ŉ rolprentdraaiboek vergelyk. Die Pretorianer is in 2010 op 19-jarige ouderdom as junior wêreldkampioen aangewys, maar het baie naby daaraan gekom om alles te verloor nadat hy in ŉ ernstige tikverslawing verval het. Net twee jaar nadat hy uiteindelik daarin kon slaag om van sy verslawing weg te breek, het hy Saterdag ŉ trotse Olimpiese medaljewenner geword.